Niccolò Machiavelli
Niccolò Machiavelli (bixwîne: Nîkolo Makyavêlî) anjî bi navî wî ê rast Niccolò di Bernardo dei Machiavelli fîlosof, muzîkvan, helbestvan û şanonivîsekî îtalî bû. Ew di 3'ê gulanê 1469'a li San Casciano li devera Val di Pesa ji dayîk bû û di 21'ê pûşperê 1527'a li Florenzê mir. Machiavelli herî zêde bi pirtûka xwe Il Principe (Mîr) tê naskirin, ku yek ji giringtirîn berhema fîlosofiya dewletê ya serdema nû û pendnameyek jibo birêveberên dewletê ye. Berhema wî ya herî giring di warê polîtîk de Discorsi (Raman li ser Polîtîkayê û rêvebirina dewletê) hinekî di siya berhema wî Mîr de maye. Machiavelli ji aliyê gelek kesan ve hate rexne- û nahletkirin, lê gelek kes jî wî weke yek ji mezintirîn nivîskarê politîk û afirînerê zanistiya politîk (ya siyasî) qebûl dikin. Navê Machiavelli bi bêjeya Machiavellizm ji ber şaşnaskirin anjî tênegihiştina berhemên wî îro di gelek waran de û bi taybetî di warê polîtikayê û aboriyê de weke hevwateya (sînonîma) xerabî û bêehlaqiyê tê dîtin. Li gor vê şîroveyê kesekî ku bi awayê machiavelli tevbigerê, tenê li gor berjewendiyên xwe, bi hemû aletên xapandin û derewan û dûr ji ehlaq û zagonên dînî ji bo armancên xwe dixebitê.